MÁ VAŠE DIEŤA V ŠKOLE  PROBLÉMY?
Mgr. Martin Kmeť, Výskumný ústav detskej psychológie a patopsychológie

Je to preto, že je to dieťa s postihnutím? Je zdravotne oslabené či inak hendikepované? Alebo si myslíte, že jeho školské výsledky nezodpovedajú vynaloženej námahe, osobnostným predpokladom dieťaťa a starostlivosti vás rodičov? Čo robiť? Situáciu je najlepšie riešiť čo najskôr a navštíviť Centrum pedagogicko-psychologického poradenstva a prevencie, Špeciálno-pedagogickú poradňu, prípadne Detské centrum. Tam sa dozviete, či vaše dieťa nepatrí k cca 3-4 % populácie, ktorá potrebuje  v škole osobitnú starostlivosť - špeciálny servis, na ktorý má podľa školského zákona (Zákon NR SR č.245/2008 Z. z. o výchove a vzdelávaní) takéto dieťa nárok. 
Ak poradenské zariadenie vyšetrí dieťa a posúdi, že sa jedná o dieťa alebo žiaka so špeciálnymi výchovno-vzdelávacími potrebami, môže sa na školách všetkých stupňov vzdelávať podľa Individuálneho výchovno-vzdelávacieho programu, ktorý upravuje edukačný proces tak, aby optimálne rozvíjal osobný potenciál dieťaťa. Odporúčanie na vzdelávanie podľa individuálneho programu vydáva poradenské zariadenie a rodič požiada školu o integráciu – začlenenie dieťaťa. Prípravu a realizáciu programu má na starosti učiteľ v spolupráci so špeciálnym pedagógom, prípadne iným odborníkom - podľa charakteru postihnutia (alebo narušenia). Táto úprava sa môže týkať detí dlhodobo chorých alebo zdravotne oslabených, s vývinovými poruchami učenia, s poruchami správania, so zdravotným postihnutím - mentálnym, sluchovým, zrakovým alebo telesným, s narušenou komunikačnou schopnosťou, s autizmom alebo ďalšími pervazívnymi poruchami, s viacnásobným postihnutím, s poruchou aktivity a pozornosti, s narušením funkcií v oblasti emocionálnej alebo sociálnej, zo sociálne znevýhodneného prostredia (dieťa žijúce v prostredí, ktoré vzhľadom na sociálne, rodinné, ekonomické a kultúrne podmienky nedostatočne podnecuje rozvoj jeho mentálnych, vôľových, emocionálnych vlastností, nepodporuje jeho socializáciu a neposkytuje mu dostatok primeraných podnetov pre rozvoj jeho osobnosti). Do kategórie žiakov so špeciálnymi výchovno-vzdelávacími potrebami patria aj deti s nadpriemernými schopnosťami v rozumovej oblasti, v oblasti športu alebo umenia. Deti, ktoré v uvedených oblastiach dosahujú v porovnaní s rovesníkmi mimoriadne výkony si môžu prostredníctvom školskej výchovy a  vzdelávania svoje nadanie cielene rozvíjať.
Podľa odporúčaní odborníka môže škola upraviť celý vzdelávací proces: organizáciu vyučovania, osnovy a učebný plán jednotlivých predmetov, spôsob klasifikácie, hodnotenia a preverovania vedomostí, špeciálno-pedagogický servis, individuálny prístup a pod.
Detské centrum pri VÚDPaP  ponúka rodičom komplexnú multidisciplinárnu starostlivosť. Pod jednou strechou nájdu služby odborníkov z oblasti psychológie, špeciálnej pedagogiky, logopédie, psychiatrie, neurológie a fyzioterapie. Detské centrum poskytuje tiež poradenstvo pri začleňovaní detí s postihnutím do bežných škôl školám, rodine, resp. ostatným zainteresovaným odborníkom. Spolupracuje pri vypracovávaní a realizácii individuálneho výchovno-vzdelávacieho programu pre deti so špeciálnymi výchovno-vzdelávacími potrebami. Obráťte sa s dôverou na odborníkov, pomôžete dieťaťu aj sebe.